
PËR ADMINISTRATAT E ZONAVE TË MBROJTURA

Në mbështetje të nenit 100 të Kushtetutës dhe të nenit 23 të ligjit nr.8906, datë  6.6.2002 “Për zonat e mbrojtura”, me propozimin e Ministrit të Mjedisit dhe të Ministrit të Bujqësisë dhe të Ushqimit, Këshilli i Ministrave

V E N D O S I:

1. Drejtoria e Përgjithshme e Pyjeve dhe e Kullotave të përcaktojë për parqet kombëtare dhe rezervatet natyrore të menaxhuara (zonat e mbrojtura të kategorive II e IV) administratën e mbrojtjes së tyre, nga stafi i drejtorive të saj në rrethe. Numri i punonjësve të administratës për secilën zonë caktohet në përputhje me statusin, nivelin e saj të mbrojtjes dhe në bashkëpunim me Ministrinë e Mjedisit.
2. Administrata e këtyre zonave është në varësi të Drejtorisë së Përgjithshme të Pyjeve dhe e Kullotave dhe trajtimi financiar i punonjësve të saj është i njëjtë me atë të punonjësve të drejtorive të shërbimit pyjor në rreth.
3. Administrata e zonës së mbrojtur përgjigjet edhe për monumentet e natyrës, që ka rrethi, pavarësisht nëse ato ndodhen ose jo në territorin e zonës së mbrojtur.
4. Administrata  e zonës së mbrojtur kryen këto detyra dhe shërbime:
a) administron zonat e mbrojtura;
b) ruan zonat e mbrojtura (funksion policie);
c) ndjek zbatimin e planit të menaxhimit të zonës;
ç) ndjek realizimin e programeve vjetore të monitorimit e të biomonitorimit të zonës, në bashkëpunim me institute e katedra të specializuara të ngarkuara me monitorimin dhe publikimin e të dhënave;
d) harton rregulloren për administrimin dhe ruajtjen  e zonës dhe rregulloret vendore për peshkimin, për gjuetinë, për mbrojtjen e pyjeve, kullotave, bimëve mjekësore, ku zona ka të tilla;
dh) gjobit në raste kundërvajtjesh dhe vjel gjobat;
e)  grumbullon tarifat për përdorimin dhe shfrytëzimin e zonave të mbrojtura;
ë)  kontakton përdoruesit e të gjitha llojeve;
f)  kontrollon përdoruesit dhe vizitorët;
g)  zbaton infrastrukurën e domosdoshme për përdorimin e zonave të mbrojtura;
gj)  ndërton skedar rajonal mjedisor, si pjesë e skedarit kombëtar;
h) përdor me frytshmëri fondet për mirëmbajtjen e zonës;
i)  publikon çdo vit të dhënat për gjendjen e zonës;
j)  dokumenton veprimtaritë, investimet, kërkimet shkencore të kryera në zonë;
k) përgatit dhe publikon çdo fundviti raportin vjetor të gjendjes së zonës dhe e   paraqet në Ministrinë e Mjedisit, në DPPK dhe në organet qeverisjes vendore;
l)  bashkëpunon me institucione kërkimore shkencore, me OJF-të mjedisore dhe me komunitetin për mbrojtjen e zonës dhe ruajtjen e biodiversitetit të saj;
ll)  organizon, në bashkëpunim me organet e qeverisjes vendore, me institucionet kërkimore-shkencore, me institucionet arsimore e kulturore, me OJF-të mjedisore, si dhe me komunitetin veprimtari ndërgjegjësuese dhe bën botime të ndryshme, për të bërë të njohura vlerat e zonës;
m)  bashkërendon festimin e ditëve dhe ndodhive mjedisore që lidhen me zonën.
5. Ngarkohen Ministria e Mjedisit dhe Drejtoria e Përgjithshme e Pyjeve dhe Kullotave (DPPK) për zbatimin e këtij vendimi.
Ky vendim hyn në fuqi pas botimit në Fletoren Zyrtare.

